Návrh ROZHODNUTIE RADY o pozícii, ktorá sa má v mene Európskej únie zaujať v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd /* COM/2014/0141 final - 2014/0080 (NLE) */





DÔVODOVÁ SPRÁVA 1. KONTEXT NÁVRHU S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP. Cieľom tohto návrhu rozhodnutia Spoločného výboru je, aby sa do Dohody o EHP zahrnul program Horizont 2020. Týmto krokom by sa krajinám EHP/EZVO umožnilo v plnej miere využívať výhody najväčšieho programu pre výskum a inováciu v EÚ, ktorý má na najbližších 7 rokov (2014 až 2020) k dispozícii finančné prostriedky vo výške 80 miliárd EUR. Účasť krajín EHP/EZVO v programe Horizont 2020 bude mať vplyv na rozpočet, pretože tieto krajiny sa nebudú iba zúčastňovať iniciatív v rámci daného programu, ale zároveň by naň mali aj finančne prispievať. Preto by sa mal tento návrh rozhodnutia Spoločného výboru prijať vo forme rozhodnutia Rady. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Vplyv začlenenia programu Horizont 2020 Predchádzajúce rámcové programy boli začlenené do článku 1 ods. 5 protokolu 31 k Dohode o EHP. Podľa príslušného ustanovenia sú predmetom daného článku aj akty vyplývajúce z jednotlivých rámcových programov. Tento spôsob začlenenia je veľmi výhodný, pretože si nevyžaduje osobitné začlenenie každého jednotlivého aktu týkajúceho sa programov vrátane všetkej súvisiacej práce a postupov. Preto napríklad akty, ktorými sa zriaďujú osobitné programy a stanovujú pravidlá účasti v rámcových programoch a šírenia ich výsledkov, neboli jednotlivo začlenené do Dohody o EHP. V návrhu rozhodnutia Spoločného výboru sa uplatňuje rovnaký postup začleňovania, a preto návrh obsahuje ustanovenie o začlenení rámcového nariadenia programu Horizont 2020 do článku 1 ods. 5. Do článku 1 ods. 11 protokolu 31 k Dohode o EHP je zahrnuté nariadenie (ES) č. 294/2008[1], ktorým sa zriaďuje Európsky inovačný a technologický inštitút. Toto nariadenie sa však mení nariadením (EÚ) č. 1292/2013 a príslušná zmena sa musí premietnuť aj do Dohody o EHP. Návrh rozhodnutia Spoločného výboru preto obsahuje ustanovenie, ktorým sa do článku 1 ods. 11 začleňuje pozmeňujúci akt. 3. PRÁVNE PRVKY NÁVRHU Nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES[2]. Nariadenie Európskeho parlamentu a Rady (EÚ) č. 1292/2013 z 11. decembra 2013, ktorým sa mení nariadenie (ES) č. 294/2008, ktorým sa zriaďuje Európsky inovačný a technologický inštitút[3]. Komisia predkladá návrh rozhodnutia Spoločného výboru EHP, aby Rada zaujala príslušnú pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti. 4. VPLYV NA ROZPOČET Krajiny EHP/EZVO sa budú zúčastňovať na programe Horizont 2020 a využívať jeho možnosti financovania, ako sa uvádza v časti VI Dohody o EHP. Krajiny EHP/EZVO budú zároveň finančne prispievať do tohto programu, ako sa uvádza v článku 82 Dohody o EHP. 2014/0080 (NLE) Návrh ROZHODNUTIE RADY o pozícii, ktorá sa má v mene Európskej únie zaujať v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä jej článok 173 ods. 3 a článok 182 ods. 1 v spojení s jej článkom 218 ods. 9, so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore[4], a najmä na jeho článok 1 ods. 3, so zreteľom na návrh Európskej komisie, keďže: (1) Dohoda o Európskom hospodárskom priestore[5] (ďalej len „Dohoda o EHP“) nadobudla platnosť 1. januára 1994. (2) Podľa článku 98 Dohody o EHP sa na základe rozhodnutia Spoločného výboru EHP môže okrem iného meniť protokol 31 k tejto dohode. (3) Protokol 31 k Dohode o EHP obsahuje osobitné ustanovenia o spolupráci v špecifických oblastiach mimo štyroch slobôd. (4) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES[6]. (5) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1292/2013 z 11. decembra 2013, ktorým sa mení nariadenie (ES) č. 294/2008, ktorým sa zriaďuje Európsky inovačný a technologický inštitút[7]. (6) Protokol 31 k Dohode o EHP by sa preto mal zodpovedajúcim spôsobom zmeniť s cieľom umožniť fungovanie tejto rozšírenej spolupráce od 1. januára 2014. (7) Pozícia Únie v Spoločnom výbore EHP by mala vychádzať z pripojeného návrhu rozhodnutia. PRIJALA TOTO ROZHODNUTIE: Článok 1 Pozícia, ktorá sa má v mene Európskej únie zaujať v Spoločnom výbore EHP k navrhovanej zmene protokolu 31 k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 97, 9.4.2008, s. 1. [2] Ú. v. EÚ L 347, 20.12.2013, s. 104. [3] Ú. v. EÚ L 347, 20.12.2013, s. 174. [4] Ú. v. ES L 305, 30.11.1994, s. 6. [5] Ú. v. ES L 1, 3.1.1994, s. 3. [6] Ú. v. EÚ L 347, 20.12.2013, s. 104. [7] Ú. v. EÚ L 347, 20.12.2013, s. 174.